Rasmus Prehn (S), 2006-10-04:
Nu var det ikke noget forsøg på at overdrive.
Sagen er jo den, at til Århus kan man nøjes med 10 minutters forsinkelse, men vil man gerne til Aalborg, og det er der en del nordjyder der gerne vil, er man en halv time forsinket i forhold til den oprindelige køreplan, og hvis man vil videre til Frederikshavn, er man yderligere forsinket.
Hvis man fra DSB’s side indkalkulerer alle tænkelige forsinkelser, plus at man forbeholder sig retten til 24 timer før at ændre i køreplanen, hvis der er noget, der ser ud, som om det vil give forsinkelser, så må det da være i meget, meget få tilfælde, at folk kommer i en situation, hvor de kan få gavn af en rejsetidsgaranti.
Det må ministeren da medgive.
Det, man gør nu, er, at man følger den sunde fornuft og man ganske enkelt siger: Hvad er den realistiske tidsplan med de skinnetilstande, vi har kendskab til, og som alle nu ved, at der for alvor vil blive taget hånd om med betydelige ekstra beløb – en tidsplan, som forbrugerne så ved, de kan regne med?
Vi bliver ved med at høre ministeren snakke om, at Socialdemokratiet ikke vil tage ansvar for trafikinvesteringer.
Jeg tror, ministeren skal være opmærksom på, at Socialdemokratiet sådan set lavede en trafikaftale i 1990’erne, der var langt mere ambitiøs end den, som ministeren selv er ansvarlig for sammen med De Radikale og Dansk Folkeparti i dag, en langt mere seriøs og langt mere ambitiøs trafikinvesteringsplan.
Så når vi ikke var med i trafikaftalen, handlede det om, at vi ikke syntes, det, der var, var tilstrækkelig ambitiøst, og det handlede om, at vi ikke ville være med til regeringens forslag om at skære i byfornyelse og hjemmeservice, som var en del af den pakke, der var.
Det synes jeg lige at ministeren skal være helt på det rene med.
Med hensyn til rejsegarantien, som jo er det, vi snakker om i dag, må ministeren da indrømme, at hvis det er sådan, at man i forvejen har indkalkuleret alle tænkelige forsinkelser, sådan at den nuværende køreplan betyder, at man er op til en halv time eller hele timer forsinket i forhold til, hvad der var den oprindelige køreplan, og hvis man derudover også har lavet den ventil, at man op til 24 timer før kan ændre i køreplanen, er det jo næsten umuligt at forestille sig, at nogen som helst i kongeriget skulle komme i en situation, hvor de får adgang til at få gavn af denne rejsegaranti.
Der er en større sandsynlighed for at vinde i lotto, end der er for at få udbetalt en garanti – det må ministeren da forholde sig til – når man har indregnet samtlige mulige forsinkelser på forhånd.
Jeg konstaterer, at jeg ikke kunne få dem med, og så lavede vi et forlig med Det Radikale Venstre og Dansk Folkeparti, som vi har været meget tilfredse med.
Så er det igen om, og det er en af hr. Rasmus Prehns sædvanlige ophidsende overdrivelser – nu siger jeg det direkte –
hvilket skrækscenario han kan opstille.
Er vi enige om, at DSB har udmeldt, at strækningen København-Århus vil tage et sted mellem 10 og 15 minutter mere i den nye køreplan?
Det er jo ikke det skrækscenario med mange, mange timers, det er jo lige ved at være flere døgns, forsinkelse, som hr. Rasmus Prehn beskriver.
Et kvarter mellem København og Århus, eller 12 minutter eller 11 minutter, synes jeg ikke er afskrækkende.
Det afgørende for enhver passager er at vide, hvad man kan regne med.
Det ved vi alle.
Det er ikke sjovt at stå i regnvejr eller snevejr og skulle vente og værst af alt ikke få ordentlig information.
Det er jo også en af fejlene, det har vi alle sammen medgivet, og det er det, man tager fat på nu.